Návrh nariadenie rady, ktorým sa mení a dopĺňa nariadenie rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA) EN . /* KOM/2009/0588 v konečnom znení - CNS 2009/0163 */





[pic] | KOMISIA EURÓPSKYCH SPOLOČENSTIEV | Brusel, 29.10.2009 KOM(2009)588 v konečnom znení 2009/0163 (CNS) Návrh NARIADENIE RADY, ktorým sa mení a dopĺňa nariadenie Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA) EN . DÔVODOVÁ SPRÁVA Kontext Dňa 16. júla 2009 Island predložil Rade svoju žiadosť stať sa členom Európskej únie. Rada pre všeobecné záležitosti počas zasadnutia 27. júla 2009 pripomenula obnovený konsenzus o rozšírení uvedený v záveroch Európskej rady zo 14. − 15. decembra 2006, a najmä zásadu, podľa ktorej sa každá krajina, ktorá žiada o členstvo, posudzuje podľa vlastných zásluh, a rozhodla sa uplatniť postup stanovený v článku 49 Zmluvy o Európskej únii. Komisia bola preto vyzvaná, aby v súvislosti so žiadosťou Islandu predložila Rade svoje stanovisko. Kým sa tak stane, Island možno považovať za potenciálnu kandidátsku krajinu. Vzhľadom na túto skutočnosť sú potrebné zmeny a doplnenia nariadenia Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA)[1], aby sa tak Islandu umožnilo prijímať pomoc poskytovanú v rámci IPA potenciálnym kandidátskym krajinám. Prvá zmena a doplnenie sa zavádza v prílohe II a spočíva v zaradení Islandu do zoznamu potenciálnych kandidátskych krajín. Druhá zmena a doplnenie sa zavádza v článku 4. V článku 4 sa uvádza, že pomoc podľa tohto nariadenia sa poskytuje v súlade so všeobecným politickým rámcom pre predvstupové obdobie definovaným európskym a prístupovým partnerstvom s náležitým ohľadom na správy a strategický dokument obsiahnutý v ročnom balíku Komisie pre rozšírenie. Vzhľadom na to, že európske a prístupové partnerstvá boli zriadené najmä pre západný Balkán a Turecko s cieľom poskytnúť príslušným krajinám pomoc pri integrácii do EÚ a harmonizácii acquis , ako aj skutočnosť, že Island je začlenený do Európskeho hospodárskeho priestoru, je potrebné mierne upraviť článok 4, predovšetkým doplniť odsek, v ktorom sa uvedie, že podpora pre Island sa bude poskytovať len na základe správ a strategického dokumentu obsiahnutého v ročnom balíku Komisie pre rozšírenie. Touto zmenou a doplnením sa vylúči uplatňovanie európskych a prístupových partnerstiev v prípade Islandu. Existujúce ustanovenia v oblasti návrhu Nariadenie Komisie (ES) č. 718/2007 z 12. júna 2007, ktorým sa vykonáva nariadenie Rady (ES) č. 1085/2006, ktorým sa ustanovuje nástroj predvstupovej pomoci (IPA)[2]. Súlad s ostatnými politikami a cieľmi Únie Neuplatňuje sa. Konzultácia so zainteresovanými stranami, získavanie a využívanie odborných posudkov Konzultácie so zainteresovanými stranami ani získavanie odborných posudkov neboli potrebné. Hodnotenie vplyvu Neuplatňuje sa. Právne prvky návrhu Zhrnutie navrhovaného opatrenia Je potrebné zmeniť a doplniť prílohu II k nariadeniu Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA), a to zaradením Islandu do zoznamu potenciálnych kandidátskych krajín. Právny základ Článok 181a Zmluvy o založení Európskeho spoločenstva v spojení s článkom 49 Zmluvy o Európskej únii. Zásada subsidiarity Neuplatňuje sa. Zásada proporcionality Neuplatňuje sa. Výber nástrojov Navrhovaný nástroj: zmena a doplnenie nariadenia Rady. Iné prostriedky by neboli primerané z tohto dôvodu: nariadenie sa musí meniť a dopĺňať nariadením. Vplyv na rozpočet Návrh nemá žiadny vplyv na rozpočet. Doplňujúce informácie Zjednodušenie Neuplatňuje sa. 2009/0163 (CNS) Návrh NARIADENIE RADY, ktorým sa mení a dopĺňa nariadenie Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 181a, so zreteľom na návrh Komisie[3], so zreteľom na stanovisko Európskeho parlamentu[4], so zreteľom na stanovisko Výboru regiónov[5], keďže: 1. Prostredníctvom nariadenia Rady (ES) č. 1085/2006 zo 17. júla 2006[6], ktorým sa ustanovuje nástroj predvstupovej pomoci, sa na účely získania členstva poskytuje pomoc kandidátskym a potenciálnym kandidátskym krajinám pri ich postupnom zosúlaďovaní noriem a politík s normami a politikami Európskej únie, v náležitých prípadoch vrátane acquis communautaire . 2. V článku 49 Zmluvy o Európskej únii sa uvádza, že každý európsky štát, ktorý dodržiava zásady slobody, demokracie a právneho štátu, pričom rešpektuje ľudské práva a základné slobody, môže požiadať o členstvo v Únii. 3. V záveroch Európskej rady zo 14. decembra 2006 sa uvádza obnovený konsenzus o rozšírení vrátane zásady, podľa ktorej sa každá krajina, ktorá žiada o členstvo, posudzuje podľa vlastných zásluh. 4. V nadväznosti na žiadosť Islandu o členstvo v Európskej únii predloženú 16. júla 2009 Rada vyzvala Komisiu, aby jej predložila stanovisko k tejto žiadosti. Island preto možno považovať za potenciálnu kandidátsku krajinu. 5. Podľa nariadenia Rady (ES) č. 1085/2006 sa pomoc potenciálnym kandidátskym krajinám a kandidátskym krajinám západného Balkánu a Turecka okrem iného poskytuje na základe európskeho a prístupového partnerstva. 6. Island je členom Európskeho hospodárskeho priestoru, pri poskytovaní pomoci podľa nariadenia Rady (ES) č. 1085/2006 sa tak zohľadnia správy a strategický dokument obsiahnutý v ročnom balíku Komisie pre rozšírenie, PRIJALA TOTO NARIADENIE: Článok 1 Nariadenie Rady (ES) č. 1085/2006 sa mení a dopĺňa takto: 7. Do článku 4 sa dopĺňa tento pododsek: „V prípade Islandu podlieha poskytovanie pomoci najmä správam a strategickému dokumentu obsiahnutému v balíku pre rozšírenie.“ 8. V prílohe II sa slovo „Island“ dopĺňa za slovné spojenie „Bosna a Hercegovina“. Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu Olli REHN člen Komisie [1] Ú. v. EÚ L 210, 31.7.2006, s. 82, oprava v Ú. v. EÚ L 18, 25.1.2007, s. 11. [2] Ú. v. EÚ L 170, 29.6.2007, s. 1. [3] Ú. v. EÚ C , , s. . [4] Ú. v. EÚ C , , s. . [5] Ú. v. EÚ C , , s. . [6] Ú. v. EÚ L 210, 31.7.2006, s. 82, oprava v Ú. v. EÚ L 18, 25.1.2007, s. 11.